How to tell – Finesse Meisie
soms kan jy nie stilbly nie. jy moét jou vriendin waarsku voordat sy die verkeerde ding dra, doen of sê en haarself só in die verleentheid bring. maar hoe doen jy dit? moet jy reguit vir haar sê of eerder subtiele seine probeer stuur? lees hier hoe jy sulke sensitiewe situasies moet hanteer.
Jou vriendin se toppie wys meer as wat dit moet
Julle kuier lekker, maar skielik kan jy nie help om na jou vriendin se erm… toppie te staar nie. Jy moet haar waarsku voordat iemand dit sien. Dit gaan nie help as jy op en af spring soos iemand op Who's line is it anyway? nie. Nooi haar eerder badkamer toe of fluister saggies in haar oor. Sy kan haarself dan vinnig verskoon.
Daai rok is nié 'n droom nie
Jou vriendin het 'n mooi lyf, maar die nuwe rok wat sy begeer, vlei haar beslis nie. Jy weet sy gaan net sleg voel as iemand anders dit vir haar sê. Jy kan nie uitroep dat dit die lelikste rok is wat jy al ooit gesien het nie. Vra haar eerder om dit weer aan te pas. Sê dan dat die vorige rokkie wat sy aangepas het, baie beter lyk. Sy sal jou eerlikheid waardeer en die gevreesde rok sal vinnig weer op die rak wees.
Haar ou knyp die kat in die donker
Jy het uitgevind haar ou verneuk haar en jou gewete pla jou. Jy is net nie seker hoe om haar te vertel nie. Dis belangrik dat jy eerlik is. Gesels met haar en verseker haar dat jy vir haar omgee. Sy gaan jou dalk nie glo nie, maar jy moet nie kwaad word nie. Wees geduldig en probeer verstaan hoe sy moet voel. Dis beter dat jy haar nou vertel as wat sy later uitvind jy het dit vir haar weggesteek.
Haar ringtone is irriterend
'n Mens kan net soveel keer na Shania Twain en Akon luister. Almal praat al oor jou vriendin se ringtone en jy is al lus om die foon stukkend te gooi. Jy kan dié irritasie subtiel oplos. Dis nie eers nodig om haar te vertel haar musieksmaak laat veel te wense oor nie. Stuur sommer net vir haar 'n nuwe ringtone. Dalk hou sy so baie daarvan, dat sy die ou een delete.
Hy laaik haar nie
Jou vriendin het haar oog op een ding – 'n ou. En sy klou soos 'n neet. Die ander verwys al na haar as Desperate Dina. Jy kan haar nie reguit daarvan sê nie, want sy sal dink jy's jaloers. Jy kan ook nie stilbly nie, want sy lyk al belaglik. Reël 'n lekker kuieraand en stel haar aan iemand anders voor wat baie van haar hou. Dalk verloor sy haar hart en dan is mnr. Perfek iets van die verlede.